  Майя Бывальцева Суй-пыдзыя сӧсыр спортсменъёс пӧлын куасэн бызьылонъя но биатлонъя Россилэн чемпионатаз Удмуртиысь Владислав Лекомцев куинь зарни медаль утӥз. Ӵошатсконъёс 21-27 южтолэзе Москва улосвылысь Пересвет карын ортчо. Со сярысь Удмуртиысь Спортивно-адаптивной школа ивортэ. 25-тӥ южтолэзе Алнаш ёросысь Владислав Лекомцев биатлонын 7,5 иськемез кык пол ыбылӥськыса бызёнын шыкысаз зарни медаль понӥз. Солэсь азьвыл улосчимы куасэн бызьылонъя спринтын но 10 иськеме классика амалэн бызёнын тужгес кужмо луэмзэ возьматӥз. Ватсалом, биатлонъя Россилэн первенствояз нырысьсэ пыриськизы Удмуртиысь Владимир Чайников но Владислав Лаврентьев, соос 1-тӥ но 2-тӥ интыос басьтӥзы. Туннэ, 26-тӥ южтолэзе, дасяськон нунал. 27-тӥ южтолэзе биатлонъя 15 иськеме нимаз бызьылонъёс ортчозы. Куасэн бызьылонъя Россилэн первенствояз куинь зарни медаль утӥз Удмуртиысь Валентина Переносова, куинь «бронза» басьтӥз Лилиана Садыкова. Владислав Лаврентьев азвесь но бронза медальёс утӥз, озьы ик бронза медаль шыкысаз понӥз Руслан Сидоров.  Россиысь Паралимпи комитетлэн пресс-службаез ивортэмъя, кунлэн чемпионатаз 15 улосвылъёсысь 34 куасэн бызьылӥсьёс пыриськозы, первенствое – 15 улосвылъёсысь 20 спортсменъёс. Куасэн бызьылонъя ӵошатсконъёсын куинь дистанциос пыртэмын, биатлонын – кык. Тегъёс: Спорт Биатлон Удмуртия Россия ВладиславЛекомцев куасэнбызьылон куас  